Идораи автоматӣ

Идораи автоматӣ — маҷмӯи амалиёте, ки барои нигаҳдорӣ ё беҳтар кардани кори объекти идорашаванда (мошин, асбоб, система, раванд) мувофиқи мақсади идоракунӣ ва барномаи муайян бе иштироки бевоситаи инсон анҷом дода мешавад.

Идораи автоматӣ тавассути воситаҳои техникӣ, ки ҷамъоварӣ, ҳифз, интиқол ва коркарди иттилоотро дар муддати кӯтоҳ таъмин мекунанд (датчикҳо, таҳлилгарҳо, табдилдиҳандаҳо, ҳисобмошинҳои электронӣ ва ғ.), инчунин ташаккули таъсироти идоракунӣ (сигналҳо)-ро ба объекти идора (тақвиятдиҳандаҳо, табдилдиҳандаҳо, танзимгарон, механизмҳои иҷрокунанда ва ғ.) анҷом медиҳанд, амалӣ карда мешавад. Моҳияти идораи автоматӣ, сохтори иҷрокунандаи он аз се гурӯҳи амалҳо иборат аст: ҷамъоварии иттилоот дар бораи ҳадафи идоракунӣ, ҳолати объекти идорашаванда ва таъсироти беруна; қабули тасмим (ташаккули таъсироти идоракунанда); амалисозии таъсироти идоракунӣ. Намудҳои идораи автоматӣ дар назарияи идоракунӣ, асосан, аз рӯи мақсади идоракунӣ ва усулҳои ташаккули таъсироти идоракунанда ба объекти идорашаванда тасниф карда мешаванд. Аз рӯи мақсади идоракунӣ идораи автоматӣ собиткунанда, барномавӣ, ҳамоҳангсоз, зиддисадамавӣ, барқароркунанда ва ғ. мешавад.

идораи автоматӣ дар аксар системаҳои техникӣ ва биотехникӣ барои иҷро кардани амалиёте, ки инсон анҷом дода наметавонад ё барои баланд бардоштани маҳсулнокии меҳнат, сифат ва саҳеҳии танзим зарур аст. идораи автоматӣ барои идора кардани системаҳои ба инсон дастнорас ё барои саломатиаш хавфнок низ фаровон истифода мешавад. Мисолҳои идораи автоматӣ: идораи автоматии сатҳи об дар деги буғӣ ба воситаи танзимдеҳ, идораи суръати гардиши чарх (турбина) тавассути танзимдеҳ, парвози ҳавопаймо бо автопилот ва ғ.

 Нигаред низ 
 Худкорсозӣ

 Эзоҳ 

 Адабиёт 

 Александров А. Г. Методы построения систем автоматического управления. М., 2008.

Гурӯҳ:Таҷҳизот